קפטנית נבחרת הכדורמים: "עשינו היסטוריה בהעפלה לאליפות אירופה, אבל לא נסתפק בזה"
בנות נבחרת הכדורמים מתכוננות למחנה האימונים לקראת אליפות אירופה ב-14 ביולי, הקפטנית שונית סטרוגו: "יהיה הישג ענק אם נסיים במקומות 9 או 10". יו"ר האיגוד: "אנחנו עושים מהלכים גדולים". לוסטיג: "נהיה הנבחרת הצעירה באליפות"
נבחרת הנשים בכדורמים שעשתה הישג היסטורי והעפילה לאליפות אירופה בחודש הבא בברצלונה התארחה הבוקר (שלישי) במשרדי הוועד האולימפי למסיבת עיתונאים לקראת יציאתה למחנה אימונים בבודפשט והגעה לברצלונה לאליפות שתיפתח ב 14 ביולי. ישראל תשחק באליפות באותו הבית עם יוון, איטליה, צרפת, הולנד וקרואטיה כשהמטרה וההישג יהיו לסיים במקום 9 או 10.
בפתיחת מסיבת העיתונאים אמרה יושבת ראש איגוד הכדורמים רויטל גלוסקא כהן: "נבחרת ישראל עשתה הסטוריה והעפילה לאליפות אירופה שם יתחרו 12 הנבחרות הטובות באירופה, וכידוע, אירופה מאוד חזקה בכדורמים העולמי. שתיים מבין שלוש המדליסטיות בריו היו נבחרות אירופאיות. הבאנו את דמיטרוס מברוטס ומילוש ברדיץ' לעמוד בראש הצוות המקצועי כדי שיעזרו לכדורמים לצעוד קדימה. אנחנו בשלבים הסופיים להשגת תעודה רשמית למקנזי מונה שתוכל לעזור לבנות להגיע להישגים. אנחנו עושים מהלכים גדולים להדביק את הפער לקראת אולימפיאדת פריז 2024. אנחנו מאמינים בנבחרת ואנחנו נמשיך להתמקצע מתחרות לתחרות".
קפטנית הנבחרת שונית סטרוגו הציבה מטרה כשאמרה: " עצם ההעפלה לאליפות הזו הוא הישג אבל אנחנו לא מסתפקות בכך. זה יהיה הישג ענק אם נסיים במקומות 9 או 10".
גילי לוסטיג מנכ"ל הוועד האולימפי הדגיש: "אנחנו לקראת אירוע היסטורי. משרד הספורט והוועד האולימפי שמו את הכדורמים כענף מועדף. הרבה הרימו על זה גבה. נכון שיש עדיין פערי רמות גדולים בינינו לבין צמרת אירופה בכדורמים. אנחנו בתחילת הדרך. גיל הבנות הממוצע הוא פחות מ-21 ואין ספק שנהיה הנבחרת הצעירה באליפות. איגוד הכדורמים הוביל את כל העסק למרות כל הקשיים. הם הביאו צוות זר ולזה היה משקל ענק. החיזוק של מקנזי מונה יהיה תרומה גדולה לנבחרת. ההישג הזה להיות בין 12 הראשונות הוא אדיר כי יש רק 12 נבחרות בניגוד ל 16 או 24 באליפויות אירופה אחרות בענפים אחרים למעט ראגבי".